b'\n_START_ARTICLE_\nVilim I. Osvaja\xc4\x8d\n_START_SECTION_\n\xc5\xbdivotopis\n_START_PARAGRAPH_\nVilim je bio sin vojvode Roberta I. i njegove konkubine Herleve te brati\xc4\x87 Judite d\'\xc3\x89vreux, prve grofice Sicilije. Sa samo sedam godina naslijedio je o\xc4\x8devo vojvodstvo Normandiju i naslov vojvode._NEWLINE_Bio je jedan od trojice pretendenata na englesko prijestolje nakon smrti Edvarda III. Ispovjednika koji je umro bez djece, pa tako i bez direktnog nasljednika. Naslijedio ga je jedan od pretendenata i Vilimov protivnik Harold II. sin grofa Godwina, najmo\xc4\x87nijeg velika\xc5\xa1a za vladavine Edvarda III. Ispovjednika._NEWLINE_Iako je prvotno namjeravao napasti Harolda II. u kolovozu 1066., pri\xc4\x8dekao je do kraja rujna, jer vrijeme i vjetar nisu bili povoljni za plovidbu._NEWLINE_Skupio je flotu od oko 600 brodova i 7000 ljudi. Nova\xc4\x8dio je sinove koji su ro\xc4\x91eni 2. ili 3. bez prava na nasljedstvo._NEWLINE_Obe\xc4\x87ao im je zemlju i naslove u Britaniji. Vojnike je skupljao sa sjevera Francuske, u Njema\xc4\x8dkoj i u nizozemskim krajevima._NEWLINE_U bitci kod Hastingsa pobijedio je Harolda II. te se okrunio za engleskog kralja i do Bo\xc5\xbei\xc4\x87a 1066. pokorio cijelu Englesku. Sam Vilim je tvrdio da je "more pre\xc5\xa1ao da bi postao kralj", ne nepravedno pomo\xc4\x87u oru\xc5\xbeja nego, kako je tvrdio "obranom pravde", budu\xc4\x87i da mu je Edvard III. obe\xc4\x87ao krunu. _NEWLINE_Protivio se braku izme\xc4\x91u Eme (k\xc4\x87eri Vilima FitzOsberna, 1. grofa Hereforda i Adelize de Tosny) i Radulfa Wadersa, grofa Isto\xc4\x8dne Anglije, zbog \xc4\x8dega je 1075. izbila pobuna triju grofova protiv Vilima._NEWLINE_Uveo je kao slu\xc5\xbebeni francuski jezik. Bezobzirnim je mjerama slomio otpor vazala, pa i plemena. Seljake je ve\xc4\x87inom pretvorio u kmetove i tako u potpunosti uveo feudalni sustav. 1085. uveo je imovinski katastar (Domesday Book), u\xc4\x8dvrstio administraciju i crkvenu hijerarhiju povezao sa dr\xc5\xbeavom. Otada se romanizirani Normani po\xc4\x8dinju stapati s pokorenim Anglosasima u englesku naciju._NEWLINE_Preminuo je od ozljeda koje je pretrpio kada ga je zbacio konj u francuskom gradu Mantesu. Naslijedio ga je sin Vilim II. Ri\xc4\x91i.'